MT Il-Ġurnal Uffiċjali tal-Unjoni Ewropea L 159/7

REGOLAMENT TAL-KUMMISSJONI (UE) Nru 574/2011

tas-16 ta’ Ġunju 2011

li jemenda l-Anness I għad-Direttiva 2002/32/KE tal-Parlament Ewropew u tal-Kunsill fir-rigward tal-livelli massimi għan-nitrit, il-melamina, l-Ambrosia spp u t-trażmissjoni ta’ ċerti koċċidjostati u istomonostati u li jikkonsolida l-Annessi I u II għaliha

(Test b’relevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva 2002/32/KE tal-Parlament Ewropew u tal-Kunsill tas-7 ta’ Mejju 2002 dwar sustanzi mhux mixtieqa fl-għalf tal-annimali (1), u b’mod partikolari l-Artikolu 8(1) tagħha, u l-ewwel inċiż tl-Artikolu 8(2) tiegħu,

Billi:

(1) Id-Direttiva 2002/32/KE tistipula li l-użu ta’ prodotti maħsuba għall-għalf tal-annimali li fihom livelli ta’ sustanzi mhux mixtieqa li jaqbżu l-livelli massimi stipulati fl-Anness I għal din id-Direttiva huwa pprojbit. Għal ċerti sustanzi mhux mixteqa, l-Istati Membri għandhom iwettqu investigazzjonijiet li jidentifikaw is-sorsi ta’ dawk is-sustanzi jekk jinqabżu l-limiti stabbiliti fl-Anness II ta’ dik id-Direttiva.

(2) Fir-rigward tan-nitriti nstab li l-prodotti u l-prodotti sekondarji mill-pitravi zokkrija u l-kannamiela u mill-produzzjoni tal-lamtu taħt ċerti kundizzjonijiet għandhom livelli ta’ nitriti li jaqbżu l-livelli massimi reċentement stabbiliti fl-Anness I tad-Direttiva 2002/32/KE. Barra minn hekk, jidher li l-metodu ta’ analiżi biex jiddetermina n-nitriti fl-għalf mhux dejjem jipprovdi riżultati analitiċi affidabbli fir-rigward tal-prodotti u l-prodotti sekondarji mill-pitravi zokkrija u l-kannamiela u mill-produzzjoni tal-lamtu. Minħabba li l-Awtorità Ewropea dwar is-Sigurtà fl-Ikel (EFSA) fl-opinjoni tagħha tal-25 ta’ Marzu 2009 (2) kkonkludiet li l-preżenza tan-nitriti fil-prodotti tal-annimali ma tipprovoka l-ebda tħassib għas-saħħa tal-bniedem, il-prodotti kkonċernati għalissa għandhom jiġu eżentati milli jiġu inklużi fil-livell massimu tan-nitriti fil-materjali tal-għalf tal-annimali, filwaqt li l-livelli tan-nitriti f’dawk il-prodotti u metodi xierqa ta’ analiżi jiġu eżaminati iktar fil-fond.

(3) Fir-rigward tal-melamina, l-EFSA fit-18 ta’ Marzu 2010 adottat opinjoni xjentifika fuq il-melamina fl-ikel u l-għalf (3). Is-sejbiet tal-EFSA juru li l-espożizzjoni għall-melamina tista’ tirriżulta fil-formazzjoni ta’ kristalli fis-sistema tal-awrina. Dawn il-kristalli jikkawżaw ħsara tubulari prossimali u ġew osservati f’annimali u tfal b’riżultat ta’ inċidenti li jinvolvu l-adulterazzjoni tal-għalf u tat-trab tat-trabi bil-melamina, li xi drabi twassal għall-mewt. Il-Kummissjoni tal-Codex Alimentarius stabbiliet il-livelli massimi għall-melamina fl-għalf u l-ikel (4). Huwa xieraq li dawn il-livelli massimi jiddaħħlu fl-Anness I għad-Direttiva 2002/32/KE għall-protezzjoni tas-saħħa pubblika u tal-annimali billi dawn il-livelli huma f’konformità mal-konklużjonijiet tal-opinjoni tal-EFSA. Huwa xieraq li xi addittivi tal-għalf jiġu eżentati mil-livelli massimi billi dawn fihom livell ta’ melamina li ma jistax jiġi evitat, li jaqbeż il-livell massimu b’riżultat tal-proċess ta’ produzzjoni normali.

(4) Fir-rigward ta’ Ambrosia spp., l-EFSA kkonkludiet fl-opinjoni tagħha tal-4 ta’ Ġunju 2010 (5) li ż-żerriegħa tal-għasafar tista’ tkun mezz importanti ta’ tixrid ta’ Ambrosia spp., speċjalment f’żoni li ma kinux infestati qabel, billi din ħafna drabi jkun fiha kwantitajiet sinifikanti ta’ żerriegħa mhux ipproċessati ta’ Ambrosia spp. Għalhekk, il-prevenzjoni tal-użu ta’ żerriegħa tal-għasafar ikkontaminata b’żerriegħa mhux ipproċessata ta’ Ambrosia spp. x’aktarx tista’ tipprevjeni iktar tixrid ta’ Ambrosia spp. fl-Unjoni. L-Ambrosia spp. hija ta’ tħassib għall-pubbliku fir-rigward tas-saħħa minħabba l-proprjetajiet allerġeniċi tat-trab tad-dakra tagħha. Il-ġbid tat-trab tad-dakra mat-teħid tan-nifs jista’, fost kundizzjonijiet oħra, jikkawża r-rinokonġuntivite u l-ażżma. Hemm ukoll xi evidenza għall-allerġeniċità tat-trab tad-dakra tal-Ambrosia spp. fl-annimali. Għalhekk huwa xieraq li tiġi llimitata l-preżenza ta’ żerriegħa ta’ Ambrosia spp. fil-materjali tal-għalf u l-għalf kompost li fih granuli u żerriegħa mhux mitħuna u li jiġi stabbilit livell massimu ta’ żerriegħa ta’Ambrosia spp. fi granuli u żerriegħa mhux mitħuna fl-iktar livell baxx li jista’ jinkiseb b’mod raġonevoli (ALARA) permezz ta’ prattiki agrikoli tajba u tekniki ta’ tindif.

(5) Fir-rigward tal-koċċidijostati u l-istomonostati, jista’ jkun hemm trasferiment minn lott ta’ produzzjoni għal ieħor meta jintużaw sustanzi bħal dawn bħala addittivi awtorizzati tal-għalf. Dan it-tip ta’ trasferiment jista’ jwassal għall-kontaminazzjoni tal-għalf li sseħħ sussegwentement minħabba l-preżenza teknikament inevitabbli ta’ traċċi ta’ sustanzi bħal dawn, li nirreferu għaliha bħala trażmissjoni jew transkontaminazzjoni inevitabbli, f’għalf li għalih il-koċċidijostati u l-istomonostati mhumiex awtorizzati, li nirreferu għalih bħala għalf mhux fil-mira. Mat-tħaddim ta’ prattiki tajba tal-manifattura, għandhom jiġu stabbiliti l-livelli massimi tat-trażmissjoni inevitabbli tal-koċċidijostati u istomonostati fl-għalf mhux fil-mira skont il-prinċipju ALARA (As Low As Reasonably Achievable) [L-iktar livell baxx li jista’ jinkiseb b’mod raġonevoli]. Sabiex il-manifattur tal-għalf jiġi megħjun jiġġestixxi t-trażmissjoni inevitabbli, għandha titqies aċċettabbli rata ta’ trażmissjoni ta’ madwar 3 % tal-kontenut massimu awtorizzat fir-rigward tal-għalf għal speċijiet ta’ annimali mhux fil-mira li huma inqas sensittivi, filwaqt li għandha titqies aċċettabbli r-rata ta’ trażmissjoni ta’ madwar 1 % tal-kontenut massimu awtorizzat għall-għalf magħmul għall-ispeċijiet ta’ annimali mhux fil-mira li huma sensittivi u għall-għalf li jintuża fil-perjodu ta’ qabel il-qatla. Ir-rata tat-trażmissjoni ta’ 1 % għandha titqies aċċettabbli wkoll għat-transkontaminazzjoni ta’ għalf ieħor għall-ispeċijiet fil-mira li miegħu ma jkunu żdiedu l-ebda koċċidijostati u istomonostati, u fir-rigward tal-għalf mhux fil-mira għal “annimali li kontinwament jipproduċu l-ikel”, bħalma huma l-baqar tal-ħalib jew it-tiġieġ li jbidu, fejn jidher li hemm evidenza ta’ trażmissjoni mill-għalf għall-ikel ta’ oriġini mill-annimali. F’każ li l-annimali jingħataw l-għalf direttament jew li jintuża għalf komplementari, dan m’għandux iwassal biex l-annimali jiġu esposti għal livell ogħla ta’ koċċidijostati jew istomonostati mil-livelli massimi korrispondenti ta’ espożizzjoni fejn jintuża biss għalf komplut fir-razzjon ta’ kuljum.

(6) Fir-rigward tal-koċċidijostati narasin, nikarbażin u sodju lasaloċidu, l-Anness I għad-Direttiva 2002/32/KE għandu jiġi emendat biex iqis t-tibdiliet riċenti tal-awtorizzazzjonijiet ta’ dawk is-sustanzi u r-Regolament tal-Kummissjoni (KE) Nru 124/2009 tal-10 ta’ Frar 2009 li jistabbilixxi livelli massimi għall-preżenza ta’ koċċidijostati jew istomonostati fl-ikel li jirriżultaw mit-trażmissjoni inevitabbli ta’ dawn is-sustanzi fil-għalf mhux fil-mira (6) konsegwentement għandu jiġu emendat.

(7) L-Annessi I u II għad-Direttiva 2002/32/KE diġà ġew addattati sostanzjalment u bosta drabi fil-passat. Għaldaqstant huwa xieraq li dawk l-Annessi jiġu kkonsolidati. Sabiex l-Annessi jkunu jistgħu jinqraw u jiftiehmu b’mod iktar ċar, huwa xieraq li jiġu ristrutturati u li t-terminoloġija tiġi armonizzata. Minħabba li d-dispożizzjonijiet fl-Annessi għandhom applikazzjoni diretta u huma vinkolanti bis-sħiħ, huwa xieraq li dawn l-Annessi jiġu stabbiliti b’Regolament.

(8) Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,

ADOTTAT DAN IR-REGOLAMENT:

Artikolu 1

L-Annessi I u II tad-Direttiva 2002/32/KE huma mibdula bit-test fl-Anness għal din id-Direttiva.

Artikolu 2

Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.

Għandu jibda japplika mill-1 ta’ Lulju 2011.

Id-dispożizzjonijiet fir-rigward tal-Ambrosia spp. se jibdew japplikaw mill-1 ta’ Jannar 2012.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-16 ta’ Ġunju 2011. Għall-Kummissjoni Il-President José Manuel BARROSO

(1) ĠU L 140, 30.5.2002, p. 10.

(2) Bord tal-EFSA dwar Kontaminanti fil-Katina tal-Ikel, Opinjoni Xjentifika dwar in-Nitriti bħala sustanzi mhux mixtieqa fl-għalf tal-annimali, The EFSA Journal (2009) 1017, 1-47. Disponibbli onlajn: http://www.efsa.europa.eu/en/scdocs/doc/1017.pdf.

(3) Bord tal-EFSA dwar il-Kontaminanti fil-Katina tal-Ikel (CONTAM) u Bord tal-EFSA dwar il-Materjali ta’ Kuntatt mal-Ikel, Enżimi, Ħwawar u għajnuniet għall-Ipproċessar (CEF); Opnijoni Xjentifika dwar il-Melamina fl-Ikel u l-Għalf. EFSA Journal 2010; 8(4):1573. [145 pp.]. doi:10.2903/j.efsa.2010,1573. Disponibbli onlajn: http://www.efsa.europa.eu/en/scdocs/doc/1573.pdf.

(4) Report on the Thirty-Third Session of the Joint FAO/WHO Food Standards Programme, Codex Alimentarius Commission, Geneva, Switzerland, 5-9 ta’ Lulju 2010 (ALINORM 10/33/REP).

(5) EFSA Panel on Contaminants in the Food Chain (CONTAM), EFSA Panel on Dietetic Products, Nutrition and Allergies (NDA) and EFSA Panel on Plant Health (PLH); Scientific Opinion on the effect on public or animal health or on the environment on the presence of seeds of Ambrosia spp. in animal feed. EFSA Journal 2010; 8(6):1566 [37 pp.]. doi:10.2903/j.efsa.2010,1566. Disponibbli onlajn: http://www.efsa.europa.eu/en/scdocs/doc/1566.pdf.

(6) ĠU L 140, 11.2.2009, p. 7